ពលរដ្ឋ​​នៅ​​ភ្នំពេញ​​ចាប់​ផ្តើម​​ចេញ​​ធ្វើ​​ដំណើរ​​និង​​រក​​ស៊ី​​ឡើង​​វិញ ខណៈ​​រដ្ឋាភិបាល​​បន្ត​​ព្រមាន​​ពី​​ហានិភ័យ​​វីរុស​​កូរ៉ូណា
ខណៈ​ដែល​កម្ពុជា​រក​មិន​ឃើញ អ្នកឆ្លង​ជំងឺ​កូវីដ១៩​រហូត​ដល់​ទៅ​ពីរ​សប្តាហ៍​ជាប់​គ្នា ​នៅ​ថ្ងៃ​ច័ន្ទ​នេះ ​គេ​ឃើញ​ចរាចរណ៍​តាម​ដង​ផ្លូវ​មាន​ភាព​អ៊ូអរ​ឡើង​វិញ។
ភ្នំពេញ — ពលរដ្ឋនិងអ្នករកស៊ីមួយចំនួនចាប់ផ្តើមចេញក្រៅ និងបើកការរកស៊ីឡើងវិញ ក្រោយបានផ្អាកមួយរយៈដោយសារជំងឺកូវីដ១៩ ប៉ុន្តែរដ្ឋាភិបាលនៅតែព្រមានពីហានិភ័យខ្ពស់នៃការរាតត្បាតនៃវីរុសនេះ  ប្រសិនបើពលរដ្ឋបាត់បង់ការប្រុងប្រយ័ត្នក្នុងការការពារខ្លួន។ គិតមកដល់ថ្ងៃច័ន្ទនេះគឺមានរយៈពេលពីរសប្តាហ៍ជាប់គ្នា ដែលកម្ពុជារកមិនឃើញអ្នកឆ្លងជំងឺកូវីដ១៩ថ្មីទៀត។ អ្នកជាសះស្បើយមានទៅដល់១១៩នាក់ គឺនៅសល់អ្នកជំងឺនេះតែ៣នាក់ប៉ុណ្ណោះ។ ប៉ុន្មានថ្ងៃមកនេះ គេឃើញចរាចរណ៍តាមដងផ្លូវមានភាពអ៊ូអរឡើងវិញ។ ចំណែកអ្នកលក់ដូរមួយចំនួនដែលបានផ្អាកនាពេលកន្លងទៅ ដោយសារការកើនឡើងអ្នកឆ្លងជំងឺកូវីដ១៩បានចាប់ផ្តើមបើកការរកស៊ីឡើងវិញ។ កំពុងអង្គុយលក់គុយទាវឆា និងបបរនៅកែងផ្លូវមួយជិតស្នាក់ការសង្កាត់ចតុមុខអ្នកស្រី ពិន នារី មានប្រសាសន៍ថា អ្នកស្រីបានចាប់ផ្តើមបើកលក់វិញនៅថ្ងៃច័ន្ទនេះ បន្ទាប់ពីផ្អាកអស់រយៈពេលជាងមួយខែ ដោយសារជំងឺកូវីដ១៩។ អ្នកស្រីប្រាប់VOAនៅថ្ងៃច័ន្ទនេះថា អ្នកស្រីសម្រេចបើកលក់វិញ ដោយសារបញ្ហាជីវភាពនិងការឆ្លងជំងឺនេះមានសភាពស្ងប់ស្ងាត់។ អ្នកស្រី នារី ថ្លែងថា៖ «សម្រេចថាផ្អាកលក់លក់វាអត់សូវដាច់។ លក់វាអត់សូវដាច់ហើយយើងមិនគួរណាមកប្រឈមទៀត ប្រឈមជាមួយអាកូវីដហ្នឹង។ ហើយយើងលក់អត់សូវបានលុយប៉ុន្មានទេ ព្រោះវាអត់សូវដាច់។ ហើយកូនថា ម៉ាក់ឯងលក់អត់សូវដាច់ដដែល សម្រាកសិនទៅ! ដល់ឥឡូវចូលឡើងវិញហ្នឹង យើងចាយលុយក៏ជិតអស់ ហើយខ្លាចដាច់ម៉ូយទៀត»។ ទោះបីជាអ្នកស្រីបើកលក់វិញប៉ុន្តែអ្នកស្រីនៅបារម្ភអំពីជំងឺនេះនៅឡើយ។ អ្នកស្រី នារី និយាយទៀតថា៖ «ខ្លាចវាកើតឡើងវិញអ៊ីចឹងព្រោះវាអត់ទៀងដែរតែយើងភ្លេចខ្លួនខ្លាចវាឆ្លង។មីងទៅផ្សារពាក់ម៉ាសផង ពាក់មួកមានរបាំងការពារពីមុខផង។ រួចគិតថា អត់ហ៊ានបើកឲ្យភ្ញៀវចូលក្នុងឯណា នឹកឃើញថា ចង់តែវេចខ្ចប់តែភ្ញៀវខ្លះអត់មានកន្លែងញ៉ាំ គាត់ចង់ញ៉ាំ ដាក់អង្គុយខ្លះៗទៅ»។ ចំណែកកញ្ញា ដួង ស្រីពៅ អ្នកលក់កាហ្វេនៅសង្កាត់ចតុមុខ ខណ្ឌដូនពេញ រាជធានីភ្នំពេញនិយាយនៅថ្ងៃច័ន្ទនេះថា កញ្ញាចាប់ផ្តើមបើកលក់វិញបានប្រមាណជា១សប្តាហ៍មកហើយ បន្ទាប់ពីផ្អាកលក់តាំងពីថ្ងៃទី១ ខែមេសា មក។ កញ្ញាបន្ថែមថា កញ្ញាបើកលក់វិញ ដោយសារគិតថា អំឡុងពេលនេះមានសុវត្ថិភាពពីជំងឺកូវីដ១៩នេះ។ អ្នកស្រី ស្រីពៅ មានប្រសាសន៍ថា៖ «និយាយទៅប្រហែលជាសុវត្ថិភាពគ្រប់គ្រាន់។ ភ្ញៀវថា អត់អី ក៏មកវិញមក»។ អ្នកលក់ដូរមួយចំនួនប្រាប់វីអូអេថា ពួកគេនឹងផ្អាកការលក់ដូរម្តងទៀតប្រសិនបើជំងឺកូវីដ១៩នេះកើនឡើងដូចមុន។ ខណៈប្រជាពលរដ្ឋ និងអ្នកលក់មួយចំនួនចាប់ផ្តើមសកម្មភាព ចេញក្រៅ និងបើកលក់វិញជាបន្តបន្ទាប់ក្រសួងសុខាភិបាលកម្ពុជា នៅថ្ងៃច័ន្ទនេះ បន្តព្រមានពីហានិភ័យខ្ពស់ និងបន្តអំពាវនាវឲ្យប្រជាពលរដ្ឋបន្តការពារនិងប្រុងប្រយ័ត្នខ្ពស់។ រដ្ឋមន្រ្តីក្រសួងសុខាភិបាល លោក ម៉ម ប៊ុនហេង ថ្លែងក្នុងសន្និសីទសារព័ត៌មានស្តីអំពីជំងឺកូវីដ១៩ នៅថ្ងៃច័ន្ទនេះថាការបាត់បង់ការប្រុងប្រយ័ត្នក្នុងការការពារខ្លួនពីការចម្លងជំងឺកូវីដ១៩គឺជាហានិភ័យខ្ពស់ក្នុងការបើកឲ្យមានការរាតត្បាតនៃវីរុសកូរ៉ូណា។ លោក ម៉ម ប៊ុនហេង ថ្លែងថា៖ «បងប្អូនប្រជាពលរដ្ឋយើងហាក់បីដូចជាបានវិលត្រឡប់មករកការធ្វើដំណើរចល័តដោយសេរី និងវិលមករកជីវភាពប្រចាំថ្ងៃឡើងវិញជាបណ្ដើរៗ ដោយខ្វះការប្រុងប្រយ័ត្ន និងការការពារខ្លួន។ ដូច្នេះក្រសួងសុខាភិបាលសូមអំពាវនាវដល់បងប្អូនប្រជាពលរដ្ឋ សូមមេត្តាកុំយល់ច្រឡំថា ប្រទេសកម្ពុជាអស់មានការរាតត្បាតដោយវីរុសកូវីដ១៩ឲ្យសោះ ហើយត្រូវតែនាំគ្នាបន្តទប់ស្កាត់ការចម្លងវីរុសដ៏កាចសាហាវនេះជាបន្តទៀត»។ លោក ម៉ម ប៊ុនហេង ក៏បានណែនាំដល់ម្ចាស់ភោជនីយដ្ឋាន អាហារដ្ឋាន និងហាងលក់ផ្សេងៗត្រូវអនុវត្តវិធានការអនាម័យឲ្យបានខ្ពស់ ដោយបុគ្គលិកត្រូវពាក់ម៉ាស និងលាងសម្អាតដៃឲ្យបានញឹកញាប់ជាមួយសាប៊ូអាល់កុលឬជែលលាងដៃ និងត្រូវដាក់ទឹកសម្លាប់មេរោគសម្រាប់ភ្ញៀវនៅខាងមុខហាង។ លោកបន្តថាការរកស៊ីទាំងនោះត្រូវកាត់បន្ថយការប្រើម៉ាស៊ីនត្រជាក់ និងត្រូវបើកបង្អួចហាងឲ្យមានខ្យល់ និងពន្លឺថ្ងៃចេញចូលល្អហើយត្រូវជូតសម្អាតជាប់ជានិច្ច រាល់ពេលដែលភ្ញៀវក្រោកចេញ និងត្រូវរៀបកៅអីអង្គុយឲ្យមានគម្លាតពីគ្នាយ៉ាងតិច១,៥ម៉ែត្រ រវាងភ្ញៀវម្នាក់ទៅភ្ញៀវម្នាក់ទៀត ឬរៀបចំតុ និងកៅអីអង្គុយ៤នាក់ ក្នុង១០ម៉ែត្រការ៉េ។ អ្នកស្រី កុល អ្នកលក់បាយម្ហូបនៅម្តុំផ្សារស៊ីលិបរាជធានីភ្នំពេញ បានប្តូរពីការលក់ដោយបម្រើភ្ញៀវបរិភោគក្នុងហាងមកជាការលក់ខ្ចប់វិញ។អ្នកស្រីបានថ្លែងប្រាប់VOAនៅថ្ងៃច័ន្ទនេះថា អ្នកស្រីនឹងត្រឡប់មកលក់ដោយមានដាក់តុនិងកៅអីអង្គុយវិញ នៅពេលដែលរដ្ឋាភិបាលប្រកាសថា ជំងឺកូវីដ១៩លែងមាននៅកម្ពុជា។ លោក ង៉ែត ជូ អ្នកសិក្សាស្រាវជ្រាវផ្នែកសេដ្ឋកិច្ចលើកឡើងថាការប្រញាប់ចេញក្រៅ និងបើកទ្វាររកស៊ីរបស់ប្រជាពលរដ្ឋ ដោយសារតែពួកគេមានផលលំបាកផ្នែកជីវភាព ស្របពេលដែលកម្ពុជាមិនមានប្រព័ន្ធគាំពារសង្គម។ លោកថ្លែងថា៖ «ក្រុមអ្នកដែលគាត់មានជីវភាពរាងលំបាក មានបន្ទុកច្រើន ទាក់ទងបំណុលអីជាដើមហ្នឹងគឺគាត់រាងប្រថុយប្រថានដើម្បីចេញទៅរកស៊ីខាងក្រៅ។ ចំណុចនេះគឺថា បើយើងពិនិត្យមើលគឺមែនទែនទៅដោយសារយើងខ្វះនូវប្រព័ន្ធគាំពារសង្គម ទាក់ទងជាមួយនឹងអ្នកដែលគាត់មានបញ្ហារឿងជីវភាព។ មែនទែនទៅពួកគាត់ត្រូវបង្ខំចិត្តត្រូវធ្វើអ៊ីចឹងហើយ»។ លោកបន្ថែមថា រដ្ឋាភិបាលគួរប្រើប្រាស់កញ្ចប់ថវិកាដែលត្រៀមសម្រាប់ទប់ស្កាត់ផលប៉ះពាល់សេដ្ឋកិច្ច យកមកជួយទ្រទ្រង់ដល់ពលរដ្ឋដែលកំពុងប្រឈមនឹងបញ្ហាជីវភាពធ្ងន់ធ្ងរដើម្បីធានាឲ្យមានសុវត្ថិភាពទាំងអស់គ្នា។ តំណាងអង្គការសុខភាពពិភពលោកប្រចាំប្រទេសកម្ពុជា លោកស្រី Li Ailan បានថ្លែងថា កម្ពុជាត្រូវតែប្រុងប្រយ័ត្នខ្ពស់  ហើយត្រូវតែត្រៀមឲ្យបានត្រឹមត្រូវ មុននឹងដាក់ដំណើរការការរកស៊ីឡើងវិញ ការបើកសាលារៀន និងការធ្វើដំណើរជាដើម។ ក្រោយការរាលដាលនៃវីរុសកូរ៉ូណានៅកម្ពុជាជាបន្តបន្ទាប់ រដ្ឋាភិបាលបានប្រកាសបិទសាលារៀន បិទការជួបជុំទ្រង់ទ្រាយធំ ដូចជាការប្រគំតន្រ្តី កន្លែងច្រៀងកម្សាន្ត ខារ៉ាអូខេ ក្លឹបកម្សាន្ត បៀរហ្គាឌិន និងកាស៊ីណូជាដើម។ រហូតមកដល់ពេលនេះរដ្ឋាភិបាលមិនទាន់កំណត់ថា តើសាលារៀននឹងត្រូវចាប់ផ្តើមបើកបង្រៀនឡើងវិញនៅពេលណានៅឡើយទេ។ រដ្ឋមន្រ្តីក្រសួងអប់រំ យុវជន និងកីឡា លោក ហង់ ជួន ណារ៉ុន បដិសេធមិនអត្ថាធិប្បាយនៅថ្ងៃច័ន្ទនេះ ដោយប្រាប់ថា លោកលែងផ្តល់បទសម្ភាសន៍។ លោកនាយករដ្ឋមន្រ្តី ហ៊ុន សែន កាលពីថ្ងៃអាទិត្យបានបង្ហោះសារលើទំព័រហ្វេសរបស់លោក ដោយអំពាវនាវឲ្យប្រជាពលរដ្ឋប្រុងប្រយ័ត្នជាប់ជានិច្ចជាមួយជំងឺឆ្លងកូវីដ១៩នេះនិងមិនត្រូវមើលស្រាលចំពោះជំងឺសួតប្រភេទថ្មីនេះដាច់ខាត។ លោកបន្តថាការមើលស្រាល និងមិនយកចិត្តទុកដាក់អំពីជំងឺនេះគឺអាចប្រឈមនឹងការឆ្លងរោគដ៏គ្រោះថ្នាក់ខ្លាំងបំផុត៕